דמוגרפיה של ארצות הברית

אוכלוסיית ארצות הברית היא השלישית בגודלה בעולם. נכון ליולי 2022, מונה אוכלוסיית ארצות הברית 333 מיליון תושבים בקירוב. ההגירה לארצות הברית ממדינות רבות לאורך השנים ובעיקר במחצית השנייה של המאה ה-19 ותחילת המאה ה-20 הייתה מקור מרכזי לגידול האוכלוסייה. האוכלוסייה אורבנית ברובה; נכון ל-2008, מתגוררים 82% מתושביה בערים ובפרברים (שיעור האוכלוסייה האורבנית הממוצע בעולם הוא 50.5%). שטחים נרחבים אינם מיושבים (או מיושבים בדלילות רבה). קליפורניה וטקסס הן המדינות המאוכלסות ביותר בארצות הברית. ניו יורק היא העיר המאוכלסת ביותר. שיעור הפריון הכולל בארצות הברית נמצא בירידה מתמשכת. הוא הוערך ב-2009 כ-2.01 ילדים לאישה, וב-2018 ב-1.73. עם זאת אוכלוסיית ארצות הברית גדלה בעקביות, בשיעור ממוצע של כ-0.75 אחוזים לשנה (נכון לעשור השני של המאה ה-21) יחסית למרבית המדינות המפותחות, וזאת בשל רמת פריון גבוהה יותר לאורך זמן והגירה. נכון למרץ 2018 מונה אוכלוסיית ארצות הברית כ-327 מיליון תושבים. שיעור הפריון בארצות הברית נכון ל-2018 הוא כ-1.73. אחוז הקשישים (מעל גיל 65) נכון ל-2018 הוא כ-15 אחוזים. בשנה שהסתיימה ביולי 2014 הסתכם הגידול באוכלוסייה ב-2.36 מיליון תושבים: 3.96 מיליון לידות, 2.59 מיליון מיתות, כלומר גידול טבעי של 1.36 מיליון, ובנוסף הגירה של כמיליון תושבים חדשים. ב-2018 הסתכמו הלידות בכ-3.789 מיליון והפטירות בכ-2.835 מיליון. הריבוי הטבעי היה 953 אלף שהוא הריבוי הטבעי הנמוך ביותר אבסולוטית מאז 1936. שיעור גידול האוכלוסייה הממוצע מ־2009 עד 2018 היה כ-0.75% לשנה, נמוך מהממוצע העולמי שעומד על כ-1.1% בשנה. כאשר נוסדה ארצות הברית ב-1776 עמדה האוכלוסייה על מעט יותר מ-2 מיליון. ב-1790 היא הגיעה ל-3.9 מיליון, מרביתם ממוצא אנגלי. האוכלוסייה המשיכה לצמוח במהירות, ל-5.3 מיליון ב-1800, 9.6 ב-1820, 17 ב-1840, 31.4 ב-1860. ב-60 השנים הראשונות לקיומה (עד 1830) צמחה האוכלוסייה בקצב מהיר, צמיחה שהתבססה כמעט בלעדית על ריבוי טבעי, מהמהירים ביותר בעולם באותה עת. ההגירה הייתה שולית, כמה אלפי מהגרים לשנה. האוכלוסייה הכפילה את עצמה מדי כ-25 שנה, מה שגרם לדמוגרף תומאס מלתוס להתבסס על הכפלה זו כבסיס לתחזיתו (השגויה) במסה שכתב על עקרון האוכלוסייה. הגידול המהיר התבסס בעיקרו על שיעור פריון גבוה - מעל 6, ועל שיעורי תמותת תינוקות וילדים נמוכים יחסית למה שהיה באירופה. קצב גידול האוכלוסייה הואץ משנות ה-40 של המאה ה-19 אבל החל להתבסס יותר ויותר על הגירה, מה שהביא הן לגידול מהיר וחסר תקדים באוכלוסייה והן ליצירת פסיפס אתני מגוון. בעוד שבין 1820 ל-1830 הסתכמה ההגירה ב־152,000 נפש, ובין 1830 ל-1840 בכ-600 אלף, בעשור של שנות הארבעים חל גידול משמעותי בה בעיקר על רקע רעב תפוחי האדמה הגדול באירלנד, שהביא לראשונה אוכלוסיית מהגרים גדולה שאינה ממוצא אנגלי ואינה פרוטסטנטית. במחצית השנייה של המאה ה-19 הגיעו לארצות הברית קרוב ל-20 מיליון מהגרים, והאוכלוסייה קפצה מ-31.4 מיליון ב-1860 ל-76 מיליון בסוף המאה. בעוד המהגרים מגיעים בהמוניהם, נרשמה ירידה של ממש בשיעורי הפריון לקראת סוף המאה. בתחילת המאה ה-20 הגיעה ההגירה לשיא הן במספר המהגרים - 8.8 מיליון בעשור הראשון של המאה, או 10.4 אחוז מהאוכלוסייה. שיטפון המהגרים נמשך גם בעשור שלאחריו - 5.7 מיליון, למרות הקשיים שהציבה מלחמת העולם הראשונה, והביא את המחוקקים האמריקאים להציב גבולות להגירה, ובמיוחד את חוק ההגירה של 1924, שהביא לצניחה במספר המהגרים (528 אלף בלבד בעשור 1931–1940). ב-1936 מנתה האוכלוסייה כ-128 מיליון בני אדם. השפל הגדול הביא לצניחה בילודה. שיעור הפריון ירד לשפל חסר תקדים - 2.15 ילדים לאישה, ומספר הלידות ירד לשפל של 2.35 מיליון בשנה. היציאה מהשפל במקביל למלחמת העולם השנייה הביאה לנסיקה במספר הלידות, במיוחד משנת 1946, והדור שנולד מאז ועד אמצע שנות השישים כונה דור הבייבי בום. בשיאו, בשנת 1957, נולדו מעל 4.3 מיליוני תינוקות. ב-1966 חצתה אוכלוסיית ארצות הברית את רף ה-200 מיליון. באוקטובר 2006 חצה מספר אזרחי ארצות הברית את קו ה-300 מיליון. במהלך המאה ה-20 גדלה האוכלוסייה האמריקאית פי 3.7, מכ-76 מיליון ב-1900 ל-282 מיליון ב-2000. אם לאחר היווסדה התרכזה כל האוכלוסייה, להוציא אוכלוסייה ילידית, בחוף המזרחי, עם השנים ולאור ההתיישבות המסיבית בחוף המערבי וביתר המדינה עבר מרכז הכובד של האוכלוסייה מערבה (ראו משמאל). שיעור הפריון לשנת 2018 מוערך ב-1.73. באוכלוסייה הלבנה שאינה היספאנית השיעור נמוך יותר ועומד על כ-1.7 לעומת כ-1.8 באוכלוסייה השחורה שאינה היספאנית וכ-2 באוכלוסיית ההיספאנים. שיא במספר הלידות בארצות הברית נרשם בשתי תקופות: ב-1957, בשיאו של הבייבי בום, נרשמו כ-4.3 מיליון לידות, בשיעור פריון של 3.8. אוכלוסיית ארצות הברית הייתה אז 170 מיליון תושבים. השיא נשבר במעט חמישים שנה מאוחר יותר כאשר ב-2007 נולדו יותר מ-4.3 מיליון, לאוכלוסייה של 300 מיליון ושיעור פריון שהגיע שוב לרמה גבוהה לעומת שנות השבעים והשמונים - 2.12. מאז 2007 נרשמת ירידה עקבית בשיעורי הפריון, ומספר הלידות יורד אף הוא וב-2018 הסתכם בקירוב בכ-3.8 מיליון. ב-2020 נמשכה הירידה לכ-3.6 מיליון. תוחלת החיים של תושבי ארצות הברית גבוהה בהשוואה עולמית, אך נמוכה יחסית למדינות המערב. נכון לעשור השני של המאה ה-21 תוחלת החיים בלידה הגיעה ל-78.7 (גברים 76.3, נשים 81.1; ממוקמת 31 בעולם) לעומת כ-84 ביפן ובשווייץ, זאת למרות ההשקעה הגדולה במערכת הבריאות האמריקאית (כ-18 אחוזים מהתמ"ג). בשנים 2016–2018 אף נרשמה ירידה קלה בתוחלת החיים בניגוד למגמות בעולם ולמגמות-עבר בארצות הברית, והיא מיוחסת בחלקה למוות מנטילת מינון יתר של אופיואידים. בשנת 2017 נרשמו כ-70,000 מקרי מוות מנטילת מינון יתר של תרופות. שיעור התמותה הגיע למינימום ב-2009 (7.9 ל-1,000) ומאז הוא מטפס בהדרגה (8.7 ב-2017). שיעור התמותה צפוי להמשיך ולעלות על רקע הזדקנותו של דור הבייבי בום שגדול בהרבה מהדור שקדם לו, ועל רקע עליית שיעור הקשישים באוכלוסייה מכ-15 אחוזים כיום (2019) אל מעל 20 אחוזים תוך כעשור. מתוך 2.744 מיליון מקרי מוות ב-2016, כ-635,000 (23.1 אחוזים) מתו ממחלות לב וכלי דם, וכ-598 אלף (21.8%) מסרטן לסוגיו. ב-1980, להשוואה, אחוז המתים ממחלות לב היה 38.2 ומסרטן כ-21%. לפחות על פי המקרים המדווחים, ארצות הברית הובילה במספר מקרי התמותה מקורונה בעולם - כמיליון ממרץ 2020 עד מרץ 2022. התמותה הכוללת ב-2020 הייתה כ-3.4 מיליון, לעומת כ-2.85 ב-2019, וב-2021 נרשם מספר דומה -כ-3.4 מיליון. כתוצאה, נרשם כמעט שוויון בין מספר הלידות והפטירות במדינה והגידול הטבעי ירד מתחת ל-200 אלף. ערך מורחב – גזעים וקבוצות אתניות בארצות הברית צאצאי המתיישבים האירופאים והחלוצים הראשונים שהיגרו לארצות הברית, מהווים כ-70% מהאוכלוסייה הכללית. הקבוצה השנייה בגודלה היא צאצאי העבדים האפריקאים, המונה כ-42 מיליון נפש, כ-13% מכלל האוכלוסייה. קבוצת ההיספנו-אמריקנים מונה כ-36 מיליון נפש; רובם ככולם קתולים ודוברים בעיקר ספרדית. קבוצות נוספות הם הילידיים, צאצאי תושביה המקוריים של היבשת, המונים 1.3 מיליון נפש, צאצאי המהגרים האסיאתיים (סינים, יפנים, קוריאנים ופיליפינים) – כ-14 מיליון נפש. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. הדת הגדולה ביותר בארצות הברית היא הנצרות הפרוטסטנטית. ע"פ מחקר של מרכז פיו משנת 2007 מתחלקת האוכלוסייה לפי השתייכות דתית: 78.5% נוצרים, כאשר מתוכם 51.3% פרוטסטנטים, 23.9% קתולים. 1.7% יהודים, 0.7% בודהיסטים 0.6% מוסלמים 0.4% הינדואיסטים ו-1.2% אחרים. בארצות הברית חיים יותר יהודים מאשר בכל מדינה אחרת בעולם, למעט ישראל. קשה לאמוד את מספרם המדויק, שכן שיעור ההתבוללות גבוה והגדרת מיהו יהודי הופכת נזילה יותר ויותר. ההערכה המקובלת היא שבשנת 2005 חיו בארצות הברית מעט פחות מ-6 מיליון יהודים. יהודי ארצות הברית מתגוררים בעיקר בערים הגדולות, בדומה ליהודים במדינות רבות אחרות. בעיר הגדולה בארצות הברית, ניו יורק, מתגוררים יותר יהודים מאשר בכל עיר אחרת בעולם; מספרם קטן במעט ממיליון, כשישית מכלל יהודי ארצות הברית. ניו יורק היא מקום המושב הראשי של כמה חסידויות חרדיות; לשכונות שלמות בניו יורק אופי יהודי-חרדי מוחלט. מדיה וקבצים בנושא דמוגרפיה של ארצות הברית בוויקישיתוף סוכנויות הידיעות, עד 2050 - הלבנים כבר לא יהוו רוב בארה"ב; שיעור ההיספאנים באוכלוסייה כמעט יוכפל, באתר הארץ, 17 בדצמבר 2009 U.S. and World Population Clock. Census.gov, retrieved July 10, 2022 CIA World Factbook CIA World Factbook. Population Characteristics and Migration U.S. life expectancy declines again, a dismal trend not seen since World War I Products - Data Briefs - Number 329 - November 2018, www.cdc.gov, ‏2019-06-07 (באנגלית אמריקאית) Leading causes of death and numbers of deaths, by sex, race, and Hispanic origin: United States, 1980 and 2016 "United States of America: historical demographical data of the whole country". Population Statistics. Jan Lahmeyer. 22 בינואר 2000. אורכב מ-המקור ב-2019-07-23. נבדק ב-16 באוקטובר 2013. {{cite web}}: (עזרה) Data Access - Vital Statistics Online, www.cdc.gov, ‏2020-12-22 (באנגלית אמריקאית) 1960 to 2011"United States – Death rate: Death rate, crude (per 1,000 people)". Index Mundi. IndexMundi. נבדק ב-24 באוקטובר 2013. {{cite web}}: (עזרה) National Vital Statistics Reports – Births: Final Data for 2017 – Volume 67, Number 8 Products - Data Briefs - Number 328 - November 2018, www.cdc.gov, ‏2019-06-07 (באנגלית אמריקאית) נכון לסוף דצמבר 2018 US Census Bureau, Census Bureau Projects U.S. and World Populations on New Year’s Day, The United States Census Bureau (באנגלית אמריקאית) Vital Statistics Rapid Release – Births: Provisional Data for 2018